আন্তর্জাতিক ক্রিকেটকে বিদায় জানালেন চেতেশ্বর পূজারা

ওয়েব ডেস্ক : আন্তর্জাতিক ক্রিকেট থেকে অবসর নিলেন ভারতের তারকা ক্রিকেটার চেতেশ্বর পূজারা (Cheteshwar Pujara)। ১৫ বছরের ক্রিকেট কেরিয়ারে ইতি টানলেন তিনি। রবিবার সকালে সোশাল মিডিয়ায় একটি পোস্ট করে নিজের অবসরের কথা ঘোষণা করেন পূজারা।

তিনি সোশাল মিডিয়া পোস্টে লিখেছেন “ভারতের জার্সি পরা, জাতীয় সঙ্গীত গাওয়া, এবং মাঠে নামার সময় আমার সেরাটা দেওয়ার চেষ্টা করা – এর প্রকৃত অর্থ কী তা ভাষায় প্রকাশ করা অসম্ভব। কিন্তু তারা যেমন বলে, সমস্ত ভালো জিনিসের শেষ হতে হবে, এবং অপরিসীম কৃতজ্ঞতার সঙ্গে আমি ভারতীয় ক্রিকেটের সকল ধরণের ফরম্য়াট থেকে অবসর নেওয়ার সিদ্ধান্ত নিয়েছি।”

আরও খবর : সরে দাঁড়াল Dream-11! অন্য জার্সিতে এশিয়া কাপ খেলবে টিম ইন্ডিয়া?

২০১০ সালে ভারতের হয়ে টেস্টে অভিষেক করেছিলেন পূজারা (Cheteshwar Pujara)। এই ১৫ বছরে খেলেছেন ১০৩টি টেস্ট ম্যাচ। দেশের হয়ে করেছেন ১৯টি সেঞ্চুরি ও ৩৫টি হাফ সেঞ্চুরি। ৪৩.৬০ গড়ে করেছেন ৭১৯৫ রান। অন্যদিকে ভারতের (Team India) হয়ে ৫টি একদিনের ম্যাচ এবং ৭১টি টি-টোয়েন্টি ম্যাচ খেলেছেন। দেশের হয়ে শেষ টেস্ট ম্যাচ খেলেছেন ২০২৩ সালে। তার পরেই একপ্রকার দলে সুযোগ পাচ্ছিলেন না তিনি। সম্প্রতি ঘরোয়া ক্রিকেটেও তাঁকে তেমন ছন্দে দেখা যায়নি। তার পরেই এবার সবধরণের ক্রিকেটকে বিদায় জানালেন পূজারা।

প্রসঙ্গত, রাহুল দ্রাবিড়ের (Rahul Dravid) পর পূজারাকেই ভারতীয় টেস্ট ক্রিকেটের ‘ব্যাকবোন’ হিসাবে দেখা হতো। অসীম ধৈর্য ও চাপের মুখে লড়াই চালিয়ে এক দশকের বেশি সময় ধরে ভারতকে অনেক ম্য়াচ জিতিয়েছেন তিনি। তাঁর ব্যাটিংয়ের কারণে দেশ-বিদেশে ভালো সাফল্য পেয়েছে ভারতীয় দল। তবে বহু দিন দলে ব্রাত্য থাকার পর এবার আন্তর্জাতিক ক্রিকেট থেকে অবসরের সিদ্ধান্ত নিয়ে ফেললেন তিনি। পাশাপাশি ভারতীয় ক্রিকেটে তাঁর অবদান চিরস্মরণীয় হয়ে থাকবে।